初，安祿山有邊功，得帝寵，遂請為妃養兒，帝許之。其拜，必先妃後帝，帝怪之，答曰︰「蕃人先母後父。」帝大悅，命與楊銛及三夫人約為兄弟。後祿山反，以誅國忠為名，且指言妃及諸姨罪。帝欲以皇太子撫軍，因禪位，諸楊大懼，哭於庭。國忠入白妃，妃銜塊請死，帝意沮，乃止。及西幸至馬嵬，陳元禮等以天下計誅國忠，已死，軍不解。帝遣力士問故，曰︰「禍本尚在。」帝不得已，與妃訣，引而去，縊路祠下，裹尸以紫茵，瘞道側，年三十八。